Document ID: 32011R0914

REGOLAMENT TA’ IMPLIMENTAZZJONI TAL-KUMMISSJONI (UE) Nru 914/2011
tat-13 ta’ Settembru 2011
li jemenda r-Regolament (UE) Nru 605/2010 li jistipula l-kundizzjonijiet ta’ saħħa tal-annimali u ta’ saħħa pubblika kif ukoll iċ-ċertifikazzjoni veterinarji għall-introduzzjoni fl-Unjoni Ewropea ta’ ħalib mhux ipproċessat u prodotti tal-ħalib maħsuba għall-konsum uman
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat t-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2002/99/KE tas-16 ta’ Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta’ prodotti li joriġinaw mill-annimali u li huma għall-konsum uman (1), u b’mod partikolari l-frażi introduttorja u l-punt (b) tal-Artikolu 9(4) tagħha,
Billi:
(1)
Ir-Regolament (UE) Nru 605/2010 tat-2 ta’ Lulju 2010 (2) li jistipula l-kundizzjonijiet ta’ saħħa tal-annimali u ta’ saħħa pubblika kif ukoll iċ-ċertifikazzjoni veterinarji għall-introduzzjoni fl-Unjoni Ewropea ta’ ħalib mhux ipproċessat u prodotti tal-ħalib maħsuba għall-konsum uman, jipprevedi li l-kunsinji tal-ħalib mhux ipproċessat u tal-prodotti tal-ħalib maħsuba għall-konsum uman, awtorizzati għall-importazzjoni fl-Unjoni, għandhom jiġu akkumpanjati minn ċertifikat tas-saħħa mfassal skont il-mudell xieraq stabbilit fil-Parti 2 tal-Anness II tiegħu għall-prodott bażiku kkonċernat (“il-mudell taċ-ċertifikati tas-saħħa”).
(2)
Għandu jiġi ċċarat li r-rekwiżit rigward l-użu tal-mudelli taċ-ċertifikati tas-saħħa previsti f’dak ir-Regolament huwa bla ħsara għar-rekwiżiti speċifiċi ta’ ċertifikazzjoni stipulati f’Atti oħra tal-Unjoni jew fi Ftehimiet konklużi bejn l-Unjoni u pajjiżi terzi.
(3)
Il-mudelli taċ-ċertifikati tas-saħħa jispeċifikaw il-kodiċi tal-prodott bażiku għall-prodotti bażiċi koperti mir-Regolament (UE) Nru 605/2010 fuq il-bażi tad-Sistema Armonizzata tad-Deskrizzjoni u l-Kodifika tal-Prodotti Bażiċi (“il-kodiċijiet HS”) tan-nomenklatura tat-tariffa miżmuma mill-Organizzazzjoni Dinjija Doganali (WCO).
(4)
Ċertu prodotti tal-ħalib koperti mir-Regolament (UE) Nru 605/2010 ma’ jaqgħux taħt il-kodiċijiet tal-prodotti bażiċi fil-mudelli taċ-ċertifikati tas-saħħa. Sabiex ikun hemm identifikazzjoni aktar preċiża ta’ dawk il-prodotti bażiċi fil-mudelli taċ-ċertifikati tas-saħħa, huwa meħtieġ li dawk il-mudelli jiġu emendati u jiżdiedu l-kodiċijiet HS nieqsa, b’mod partikolari fir-rigward tal-kodiċijiet HS 35.01 u 35.02 (kaseina, kaseinati u albumini).
(5)
Barra minn hekk, għandu jiġi ċċarat fil-mudelli taċ-ċertifikati tas-saħħa li r-rekwiżiti rigward ir-residwi tal-antibijotiċi, il-kontaminanti u r-residwi tal-pestiċidi jistgħu jiġu bbażati fuq is-sejbiet tal-programmi uffiċjali ta’ monitoraġġ li huma mill-inqas ekwivalenti għal dawk previsti fil-leġiżlazzjoni tal-Unjoni.
(6)
Għar-raġunijiet ta’ ċarezza u trasparenza tal-leġiżlazzjoni tal-Unjoni, il-mudelli taċ-ċertifikati tas-saħħa għandhom jiġu sostitwiti mill-mudelli taċ-ċertifikati tas-saħħa stipulati fl-Anness ta’ dan ir-Regolament.
(7)
Għalhekk, ir-Regolament (UE) Nru 605/2010 għandu jiġi emendat skont dan.
(8)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Ir-Regolament (UE) Nru 605/2010 għandu jiġi emendat kif ġej:
(1)
Fl-Artikolu 1, għandu jiżdied it-tieni paragrafu li ġej:
“Dan ir-Regolament għandu japplika bla ħsara għar-rekwiżiti taċ-ċertifikazzjoni speċifiċi stabbiliti f’atti oħra tal-Unjoni jew fi Ftehimiet konklużi bejn l-Unjoni u pajjiżi terzi.”
(2)
L-Anness II għandu jiġi emendat skont l-Anness ta’ dan ir-Regolament.
Artikolu 2
Għal perjodu tranżitorju sat-30 ta’ Novembru 2011, il-kunsinji tal-ħalib mhux ipproċessat u tal-prodotti tal-ħalib li għalihom ikunu ħarġu ċ-ċertifikati tas-saħħa rilevanti skont ir-Regolament (UE) Nru 605/2010 qabel id-dħul fis-seħħ ta’ dan ir-Regolament jistgħu jkomplu jiddaħħlu fl-Unjoni.
Artikolu 3
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-13 ta’ Settembru 2011.

Labels: 3
17